སློབ་གྲྭ་བའི་ད་ལྟའི་བསམ་བློ་དང་།སྤྱོད་ཚུལ།ཀུན་སྤྱོད།བསམ་འདུན་ནི་བོད་ཀྱི་འབྱུང་འགྱུར་གྱི་ཚབ་ཡིན་པས་ད་ལྟ་ནས་བཟུང་ཁོ་ཚོར་གསོ་སྐྱོང་ཡག་པོ་བྱས་ན་མ་གཏོགས་བོད་ལ་རེ་བ་ཡོད་པ་མ་རེད།སློབ་གསོ་བས་མི་རིགས་ལ་འགན་ཁུར་བའི་སྙིང་སྟོབས་འཁྱེར་ནས་ལས་དོན་བྱས་ཏེ་མེས་རྒྱལ་ལ་འགན་ཁུར་དང་བོད་ལ་འགན་ཁུར་བྱེད་དགོས་འཕྲོད་སྟེན་ཐོག་བོད་ཀྱི་གསོ་རིག་འཕེལ་རྒྱས་གཏོང་རྒྱུར་དོ་སྣང་བྱེད་དགོས།མེས་རྒྱལ་ནང་ཁུལ་དུ་ཕྱི་ལུགས་གསོ་རོག་ལ་མཐོང་ཆེན་བྱེད་པ་དང་།ཀྲུང་ལུགས་གསོ་རིག་ལ་མཐོང་ཆུང་བྱེད་པའི་གནད་དོན་གནས་ཡོད་པ་དང་།རང་རེའི་བོད་ལ་ཕྱི་ལུགས་གསོ་རིག་གིས་ཀྲུང་ལུགས་གསོ་རིག་ལ་མཐོང་ཆུང་བྱེད་པ་དང་།ཀྲུང་ལུགས་གསོ་རིག་གིས་བོད་ལུགས་གསོ་རིག་ལ་མཐོང་ཆུང་བྱེད་པའི་གནད་དོན་གནས་ཡོད་པས་དེ་ཚོ་ཐག་གཅོད་བྱེད་དགོས་ཀྱི་རེད།བོད་རིགས་ཀྱི་རྩོམ་རིག་སྒྱུ་རྩལ་འཕེལ་རྒྱས་གཏོང་རྒྱུའི་སྐོར་ལ་ང་ཚོ་བོད་དུ་སྔོན་མ་ནས་འོད་སྟོང་འབར་བའི་རིག་གནས་གསར་སྐྲུན་བྱས་ཡོད་པས།ཀྲུང་དབྱང་གི་ཡིག་ཨང་དྲུག་པའི་ནང་རྒྱ་རིགས་ཀྱི་རྩོམ་རིག་སྒྱུ་རྩལ་གྱིས་བོད་རིགས་ཀྱི་རྩོམ་རིགས་སྒྱུ་རྩལ་གྱི་ཚབ་བྱེད་རྒྱུ་མེད་ཅེས་བཀོད་ཡོད་པར་བརྟེན།མི་རིགས་ཀྱི་རིག་གནས་དང་སྒྱུ་རྩལ་གཅེས་སྐྱོང་དང་འཕེལ་རྒྱས་བཏང་ན་མ་གཏོགས།མི་རིགས་ཀྱི་སྲིད་ཇུས་ལག་བསྟར་དང་མེས་རྒྱལ་གོང་བུ་གཅིག་གྱུར་སྲུང་སྐྱོབ་བྱེད་རྒྱུར་གནོད་སྐྱོན་ཡོང་གི་རེད།